過桐廬場鄭判官
作者：施肩吾
朝代：唐

paragraphs: 榮陽鄭君游說餘，偶因榷茗來桐廬。
幽奇山水引高步，暐煜風光隨使車。
算緍百萬日不虛，吏人業裏唯簿書。
眼前橫製斷犀劍，心中暗轉靈蛇珠。
有時退公兼退食，一尊長在朱軒側。
胡商大鼻左右趍，趙妾細眉前後直。
醉來引客上紅樓，面前一道桐溪流。
登臨山色在掌內，指點霞光隨杖頭。
東郭野人慵櫛沐，使將破履升華屋。
數杯酩酊不得歸，樓中便蓋江雲宿。
卻被江郎濕我衣，賴君借我貂襜歸。